Агрегаттык абалдар
Турактуу Агрегаттык абалдар – бир заттын ар кандай абалдары. Мис., катуу, суюк, газ жана плазма абалдары кирет.

Зат бир абалдан экинчисине өткөндө анын физикалык касиеттери (тыгыздыгы, ички энергиясы, энтропиясы ж. б.) кескин өзгөрөт. Көпчүлүк заттар көбүнчө үч абалда – катуу, суюк жана газ абалында болушу мүмкүн. Заттын Агрегаттык абалдары физикалык шарттарга, негизинен басым менен температурага көзкаранды. Мис., суу р=101325 Па=760 сым.мам.мм нормалдуу басымда жана Т=273,15 К де музга айланат.

Заттардын төртүнчү абалы катары плазма каралат. Заттын Агрегаттык абалдарынын өзгөрүшү молекулалардын ортосундагы аралыктын жана өз ара аракеттешүүнүн (тартылуу жана түртүлүү күчтөрүнүн) өзгөрүшү менен түшүндүрүлөт.

Газдарда молекулалардын ортосундагы аралык өтө чоң болуп, молекулалар өз ара дээрлик аракеттенишпей эркин кыймылда болуп, берилген көлөмдү толук ээлешет. Суюктук жана катуу абалдагы заттардын молекулалары (атомдору) бири-бири менен өтө жакын жайгашып, алардын өз ара аракеттешүүсү да өтө чоң болот. Ошондуктан заттар катуу жана суюк абалда белгилүү көлөмдү ээлешет. Бирок заттын молекулалары (атомдору) суюк жана катуу абалдарда ар башка мүнөздөгү кыймылда болушуп, алардын физикалык касиеттери жана түзүлүшү ар кандай болушун түшүндүрөт. Бир Агрегаттык абалдардан экинчисине өтүү белгилүү температура менен басымда гана эмес (к. Кайноо, эрүү) түздөн-түз үзгүлтүксүз түрдө болушу да мүмкүн (к.Фазалык өтүш). Мис., суунун бууга өтүшү. Үзгүлтүксүз өтүш мүмкүнчүлүгүнүн болушу заттар А. а-га шарттуу түрдө гана бөлүнөрүн көрсөтөт. Ошондуктан физикада азыр Агрегаттык абалдардын ордуна кеңирирээк фаза түшүнүгү колдонулат. Агрегаттык абал бул кандайдыр бир суюктуктун затка башкача айтканда идишке баткан суюктук же катуу зат .

Колдонулган адабияттар
 Мамлекеттик тил жана энциклопедия борбору.  Физика. Энциклопедиялык окуу куралы. 2004 Бишкек.  ISBN 9967-14-010-0
Физика